钦定古今图书集成/明伦汇编/官常典/第722卷 > 苏缄〈子子明 子正 孙广渊 直温〉
## 钦定古今图书集成/明伦汇编/官常典/第722卷 > 苏缄〈子子明 子正 孙广渊 直温〉

按《宋史忠义传》：“缄字宣甫，泉州晋江人。举进士，调广
州南海主簿。州领蕃舶，每商至，则择官阅实其赀。商
皆豪家大姓，习以客礼见主者，缄以选往商，樊氏辄
升阶就席，缄诘而杖之。樊诉于州，州召责缄，缄曰：‘主
簿虽卑，邑官也；商虽富，部民也。邑官杖部民，有何不
可’？州不能诘。再调阳武尉。剧盗李囊橐于民，贼曹莫”
能捕。缄访得其处，萃众大索，火旁舍以迫之，李从众
逸出，缄驰马逐斩其首送府。府尹贾昌朝惊曰：“儒者
乃尔轻生邪？”累迁秘书丞、知英州。侬智高围广，缄曰：
“广，吾都府也，且去州近，今城危在旦暮，而不往救，非
义也。”即募士数千人，委印于提点刑狱鲍轲，夜行赴
难，去广二十里止营。广人黄师宓陷贼中，为之谋主。
缄擒斩其父群不逞，并缘为盗，复捕杀六十馀人，招
其诖误者六千八百人，使复业。贼势沮，将解去，缄分
兵先扼其归路，布槎木亘四十里，贼至不得前，乃绕
出数舍渡江，由连贺而西。缄与贼战，摧伤甚众，尽得
其所略物。时诸将皆罢，独缄有功，仁宗喜，换为供备
库副使、广东诸监管押两路兵甲，遣中使赐朝衣金
带。袭贼至邕，大将陈曙以失律诛，缄亦贬房州司马。
复著作佐郎、监越州税，十馀年始还。副使、知廉州，屋
多茅竹，戍卒杨禧醉，焚营，延烧民庐，因乘以为窃，缄
戮之于市，又坐谪潭州都监。未几，知鼎州。熙宁初，进
如京使、广东钤辖。四年，交阯谋入寇，以缄为皇城使、
知邕州。缄伺得实，以书抵知桂州沈起，起不以为意。
及刘彝代起，缄致书于彝，请罢所行事。彝不听，反移
文令责缄沮议勿得辄言。八年，蛮遂入寇，众号八万，
陷钦、廉，破邕四砦。缄闻其至，阅州兵，得二千八百，召
僚吏与郡人之材者，授以方略，勒部队使分地自守，
民惊震四出。缄悉出官帑及私藏示之曰：“吾兵械既
具，蓄聚不乏，今贼已薄城，宜固守以迟外援。若一人
举足，则群心摇矣。幸听吾言，敢越佚则孥戮汝。”有大
校翟绩，潜出斩以徇，由是上下胁息。缄子子元为桂
州司户，因公事携妻子来省，欲还而寇至。缄念人不
可户晓，必以郡守家出城，乃独遣子元留其妻子，选
勇士拏舟逆战，斩蛮酋二。邕既受围，缄昼夜行劳士
卒，发神臂弓射贼，所殪甚众。缄初求救于刘彝，彝遣
将张守节救之，逗遛不进。缄又以蜡书告急于提点
刑狱宋球，球得书惊泣，督守节。守节皇恐，遽移屯大
夹岭，回保昆仑关。猝遇贼，不及阵，举军皆覆。蛮获北
军，知其善攻城，啖以利，使为云梯，又为攻濠洞，蒙以
华布，缄悉焚之。蛮计已穷，将引去，而知外援不至，或
教贼囊土傅城者，顷刻高数丈，蚁附而登，城遂陷。缄犹领伤卒驰骑，战愈厉，而力不敌，乃曰：“吾义不死贼
手！”亟还州治，杀其家三十六人，藏于坎，纵火自焚。蛮
至，求尸皆不得，屠郡民五万馀人，率百人为一积，凡
五百八十馀积，𬯎三州城以填。江、邕被围四十二日，
粮尽泉涸，人吸沤麻水以济渴，多病下利，相枕籍以
死，然讫无一叛者。缄愤沈起、刘彝致寇，又不救患，欲
上疏论之，属道梗不通，乃榜其罪于市，冀朝廷得闻
焉。神宗闻缄死，嗟悼，赠奉国军节度使，谥曰忠勇，赐
都城甲第五乡里上田十顷，听其家自择。以子元为
西头供奉官、阁门祗候。召对，谓曰：“邕管赖卿父守御，
傥如钦、廉即破，则贼乘势奔突，桂、象皆不得保矣。昔
张巡、许远以睢阳蔽遮江、淮，较之卿父不能过也。”改
授殿中丞、通判邕州。次子子明、子正、孙广、渊、直温，与
缄同死，皆褒赠焉。起、与彝，皆坐谪官。缄没后，交人谋
寇桂州，行数舍，其众见大兵从北来，呼曰：“苏城隍，领
兵来报怨”，惧而引归。邕人为缄立祠。元祐中，赐额“怀
忠。”